BSM-KCM แรงไม่หยุด รับข่าวจับมือเพิ่มช่องทางขายสินค้า
ราคาหุ้น BSM-KCM ยังปรับตัวขึ้นอย่างต่อเนื่อง หลังจากมีข่าวที่จะร่วมมือกันทำธุรกิจเกี่ยวกับการเพิ่มช่องทางการขายสินค้า
7 ก.ค. 2558

ผู้สื่อข่าวรายงานว่า ราคาหุ้นบริษัท บิวเดอสมาร์ท จำกัด (มหาชน) หรือ BSM ปิดตลาดวันนี้ ราคาอยู่ที่ 0.97 บาท บวก 0.17 บาท หรือ 21.25% สูงสุดที่ 0.97 บาท ต่ำสุดที่ 0.81 บาท มูลค่าซื้อขายที่ 247.49 ล้านบาท
ขณะเดียวกันราคาหุ้นบริษัท เค.ซี.เมททอลชีท จำกัด (มหาชน) หรือ KCM อยู่ที่ 1.56 บาท บวก 0.12 บาท หรือ 8.33% สูงสุดที่ 1.56 บาท ต่ำสุดที่ 1.46 บาท มูลค่าซื้อขายที่ 90.54 ล้านบาท ขณะที่ดัชนีตลาดหุ้นไทยโดยรวมบวก 0.72%
สำหรับปัจจัยที่ส่งผลให้ราคาหุ้นปรับตัวขึ้น มาจากข่าวที่ KCM ร่วมมือกับ BSM พร้อมด้วยผู้บริหาร บริษัท แอสเซท โปรแมเนจเม้นท์ จำกัด (APM) ในฐานะที่บริษัทปรึกษาทางการเงิน ได้เข้าเยี่ยมชมธุรกิจของบริษัทเมื่อปลายสัปดาห์ที่ผ่านมา และคาดว่าจะได้ความชัดเจนเกี่ยวกับความร่วมมือกันในช่วงปลายสัปดาห์นี้
 